A Consellería de Infraestruturas inicia as obras de mellora do firme na estrada OU-171 - Noticias de Galicia\nA Consellería de Infraestruturas inicia as obras de mellora do firme na estrada OU-171\nPUBLICADO EN: Noticias de Galicia ► O Carballiño ► Ourense ▼\nA Consellería de Infraestruturas e Vivenda, a través da Axencia Galega de Infraestruturas (AXI), inicia hoxe as obras de mellora do firme na estrada OU-171, no Carballiño.\nEsta vía na que se vai actuar é un tramo antigo da estrada OU-902, que pasa polo núcleo de A Esgueva, e no que se atopa a entrada á “Ínsua dos Poetas”.\nEstas actuacións, que foron adxudicadas á empresa Aglomerados y Construcciones Valdeorras S.A por un importe de máis de 33.000 euros, teñen un prazo de execución de dous meses aproximadamente.\nA actuación consiste na rehabilitación superficial do firme da estrada OU-171, nun tramo de 1,16 km, mediante a extensión dun dobre tratamento superficial. Ademais limparanse as marxes, reperfilaranse as cunetas, pintarase a estrada e mellorarase a sinalización vertical nos cruces coa estrada OU-902.\nCómpre lembrar que a Xunta tamén está a rematar as obras de rehabilitación da capa de rodadura na estrada OU-173, ao seu paso polos núcleos da Veiga e O Campo, nas proximidades da vía na que hoxe comezan os traballos. Ademais a Consellería de Infraestruturas vén de finalizar actuacións de mellora nun treito da estrada OU-172, tamén na mesma zona deste municipio.\n4 de outubro de 2016 | 18:52\t• Sen comentarios


O Primeiro Equipo inicia mañá a pretempada. - Club Deportivo Narón\nO noso Primeiro Equipo iniciará mañá 1 de Agosto o seu stage de preparación. Os pupilos de Jesús Pena, José Luís Pernas, “Coko”, e Pedro Garrote están citados no Cadaval ás 21:00 horas. Trala presentación, o persoal vestirase de curto para levar a cabo a primeira sesión preparatoria do novo curso futbolístico 2016/17.\nO núcleo do equipo estará formado polos xogadores que a tempada pasada estiveron a piques de conseguir o ascenso a Primeira Autonómica. De momento, o CD Narón reforzouse con dous grandes fichaxes para a liña defensiva: o regreso a Narón de Roberto Breijo tralo seu paso polo CD Agarimo na tempada pasada e a incorporación de Pablo Porto procedente do Betanzos CF. Ademáis destas dúas incorporacións, o mellor xogador do Grupo IV de Xuvenís da Delegación de Ferrol da tempada pasada e pichichi do CD Narón na 2015/16, Marbin Varón, incorpórase tamén ás ordes dos nosos adestradores do primeiro equipo.\nCatro partidos e un Torneo en Pretempada.\nO primeiro test dos nosos será o vindeiro sábado 6 de Agosto fronte ao Cedeira no Cadaval a partir das 20:30 horas. Posteriormente, o día 9 e 13 disputaremos a XXXIV Edición Trofeo Cidade de Narón organizada polo Concello e o Padroado de Deportes en colaboración co San Mateo, Estrela, O Val e CD Narón e a Delegación de Fútbol de Ferrol.\nO martes 9 de agosto desputaranse as semifinais CD Narón vs. Estrela (O Cadaval, 20:30 horas) e o San Mateo vs. O Val (Trasancos, 20:30 horas), mentres que o terceiro e cuarto posto e a final desputaranse o vindeiro sábado 13 no Campo Municipal de Río Seco.\nO día 10 xogaremos o segundo partido preparatorio en O Cadaval fronte ao Racing Club Ferrol Xuvenil de Liga Nacional, mentres que o día 17 e 24, de novo no noso feudo, ante o A Capela e Mandiá, ambos envites a partir das 20:30 horas.\nPlan competicional Afeccionados tempada 2016/17.\nNa primeira fase, o CD Narón competirá a unha soa volta no Grupo A xunto co Rápido de Neda, Perlío, Numancia de Ares, Ortigueira, Cebarca, A Capela, Rosalía, Barallobre, San Sadurniño, Monfero e Ensanche.\nNo Grupo B estarán o Galicia de Caranza, Agarimo, Somozas B, San Mateo, Estrela, Moeche, Mandiá, Narahio, Meirás, Cabanas e Valdoviño.\nOs seis primeiros clasificados de cada grupo desputaranse, a dobre volta, a praza de ascenso directo e a de promoción na Segunda Fase do campionato. A primeira fase empeza o 4 de setembro e termina o 13 de novembro; mentres que a segunda será do 20 de novembro ao 7 de maio de 2017\nO arranque de Liga será o próximo día 4 de setembro pero o rival non se coñecerá ata que se celebre o sorteo do calendario na Delegación de Ferrol durante a semana do 1 ao 7 de agosto.\nDende a Xunta Directiva desexámoslles a todos os integrantes do persoal moita sorte para esta nova tempada, ademais de agradecerlles o seu esforzo e dedicación un ano máis. ¡Xuntos conseguiremos o obxectivo!


Galizauberalles2: Non faltan partidos...\nUltimamente tras a deblace do 1 de marzo tense falado moito da paralise do BNG, de se esta caduco ou secuestrado pola UPG, da necesidade dun partido nacionalista de centro-dereita, de que o BNG volva as orixes e sexa mais de esquerdas, de que o BNG se converta nun partido, de... e asi poderíamos seguir ata o infinito. Cada opinión, acompañada de mais ou menos improperios (dirixidos o BNG, a UPG ou a quen mais lle pete a cada un) centranse demasiado nos partidos. Desde a miña humilde opinión o problema non esta nos partidos en si mesmos porque si. O problema é mais profundo. Para poñernos en situación comezarei pola analise das cifras electorais (definitivas, incluido o pucheirazo CERA). Os datos son os seguintes:\n* Censo de electores 2.648.276\n* Participación 1.706.198\n* Abstención 942.078\n* Votos nulos 15.223\n* Votos válidos 1.690.975\n* Votos en branco 28.071\n* Votos a candidaturas 1.662.904\nPartido Popular 789.427\nBloque Nacionalista Galego 270.712\nUnión, Progreso y Democracia 23.796\nTerra Galega 18.726\nEsquerda Unida-Izquierda Unida 16.441\nOs Verdes-Grupo Verde 5.911\nPor un Mundo más Justo 3.507\nFrente Popular Galega 2.903\nNós-Unidade Popular 1.510\nPartido Humanista 1.227\nDemocracia Ourensana 1.066\nFalange Española de las JONS (FE de las JONS) 675\nSolidaridad y Autogestión Internacionalista 420\nGalicia Unida 369\nUnión Centrista Liberal 311\nPartido Social y Democrático de Derecho 262\nAsamblea de Votación Electrónica 230\nOs datos completos poden consultarse en:\nPara analizar os mesmos hai que ter en conta que TEGA presentouse dividida as eleccións por mor da liorta entre Xoán Gato e Pablo Padín. O sector de Xoán Gato, maioritario, foi o que puido presentarse as eleccións coas siglas de TEGA; mentres o de Pablo Padín, minoritario, foi en coalición co PG como +Galicia. As dúas, ou tres forzas dada a división de TEGA, representarían o nacionalismo de centro ou de dereitas. (O termo nacionalismo aplicado a estes partidos é moi xeneroso porén imos deixalo aí)\n1. Suma de todos os partidos nacionalistas: BNG+TEGA+FPG+NÓS-UNIDADE POPULAR+ (TEGA+PG= +GALICIA)= 294.774\n2. Suma do nacionalismo independentista: FPG + NÓS-UNIDADE POPULAR =4.413\n3. Suma do nacionalismo de dereitas: TEGA + (TEGA+PG= +GALICIA)= 19.649\nAdemáis do nacionalismo non podo deixar de sinalar a existencia de dous partidos locais (o local, sempre o local como lacra de Galiza): Democracia ourensana e Galicia unida cuxa suma da: DEMOCRACIA OURENSANA+GALICIA UNIDA= 1435\n(Recomendo mirar o programa de Galicia Unida\nespecial atención os puntos XIV; XV e XVI para enmarcar)\nBen ,unha vez visto todo o anterior, queda claro que a problematica non é a falla de partidos nacionalistas. Mesmo para todos aqueles que renegan do BNG por terse vendido o "españolismo e o capital" a opción lóxica serían a FPG ou Nós-Unidade Popular. Partidos que obviamente non ían acadar a maioría absoluta co que os non independentistas poderían votarlles sen medo de xerar unha proclamación de independencia o día 2 de marzo. A situación é ainda mais clara para todos os que din que non votan nacionalista ( con esas fantasticas enquisas CIS coas que todo o mundo ataca o BNG ,pois mostran que o naciolismo chega o 28% da poboación, e alguns deles, pobriños, nos lle queda mais remedio que votar PP) por ser o BNG de esquerdas. TEGA e +Galicia cubrían amplamente esas espectativas.\nPor outra banda tendo en conta que cun PP botado o monte mais cerril non se produciu a eternamente presaxiada escisión dos galeguistas do PP (nacionalistas incluso segundo as enquisas CIS ou algun exabrupto de Gloria Lago), queda claro que o problema non son os partidos senon o nacionalismo en si mesmo.\nPolo que sexa este perdeu capacidade de convocatoria. Unha capacidade que ademais se ve mermada pola continua loita entre siglas e faccións o mais puro estilo "A vida de Brian" Loitas que se aportaran algo, porque non defendo a obediencia cega e a falta de critica, servirían para algo, por desgraza non é asi. O problema radica en que na meirande parte do nacionalismo, como moi ben dixo Xopau na súa xenial anotación, o nacionalismo é algo accesorio fronte a outras cousas. Se se poñen nunha balanza o nacionalismo perde fronte á outra parte. Asi podense ler na rede, ou escoitar na rúa (eu ademais de escoitar na rúa "tiven o pracer" de que mo dixeran a cara) voces que o mesmo tempo que se laian da politica do "Señor das habichuelas" preguntandose como pode facer tal cousa, sintense orgullosos de non ter votado o 1 de marzo porque co "bipartito non podíamos seguir".\nEn definitiva unha parte importante do nacionalismo preferiu salvar a súa pureza ideolóxica, de conciencia se se quere, a apoiar un proxecto que con todas as súas eivas era moito mellor co anterior; unha parte do nacionalismo preferiu salvar a súa pureza ideolóxica, de conciencia se se quere, a pararlle os pes a quen viña disposto a barrer todo o non español, (cousa que ía no seu programa e esta a cumplir de xeito impecable).\nDe todo o anterior ven a miña discrepancia coas criticas o BNG e a urxencia que alguns teñen de fundar partidos novos. O BNG é un partido, fronte ou como se lle queira chamar enfermo. Fracasou no que para min debía ter sido a súa labor principal: ser un BLOQUE NACIONAL, que verdadeiramente aglutinase a todo o espectro nacionalista, preferindo ser ante todo un partido de esquerda. Non é capaz de dar un paso para ser un partido en vez dunha gaiola onde os puñais brilan pola noite. Porén, e aqui falo coa ventaxe de non ser militante senon votante, de momento é o instrumento mais util co que contamos. Calquera partido novo tardara anos en ser unha alternativa viable, porque se precisan anos, apoio mediatico e moitos cartos (estas últimas dúas cousas non sobran no nacionalismo galego) para consolidar un partido. Visto o visto, sen rexeitar nen denigrar a quen decida fundar un novo partido, o mellor é seguir co BNG. A xente en vez de fuxir del debería entrar nel a ver se cambia dunha vez. O mesmo tempo que todos os partidos existentes alén do BNG deberían comezar a falar entre eles e co BNG, o cal tamen debe aplicarse o conto do dialogo, cara a crear unha fronte realmente ampla. Que non se repita que FPG e Nós-Unidada Popular non puideron coaligarse por diferenzas menores como a normativa (neste caso o peso da culpa cae na FPG) . Esto polo que toca os partidos. Respecto os nacionalistas, buff, mentres unha parte deles viva nun mundo de fantasía e ilusión no que non importa canto tempo pase porque a fin a verdade e a xustiza sempre triunfan, en vez de darse conta de:\n-vivimos no estado español coas condicións que esto implica\n-vivimos en Galiza, cuxas dinámicas son diferentes e debemos aproveitalas para o cambio (onde eu vivo asistin con satisfacción a "ruralización e caciquización" que din alguns do BNG. De non ser capaces de facer nada, fixeron cousas e subiron votos nas autonómicas)\n-e que o ter unha nación/país/estado (escollase o termo que se queira) por facer en moitas ocasións vai haber que dar un paso atrás para avanzar dous\nCalquera recuperación do nacionalismo será imposible. Mentres iso non ocorre, e por seguir coas analoxías cinematograficas, o que mellor definira os nacionalistas sera trocar a frase de "Nove Raiñas" : "En este país no faltan putos, faltan financistas" por "Neste país non faltan partidos nacionalistas, faltan nacionalistas"\nPublicado por Tywin Lannister en 10:30\nfedericojimenezlosantos 23:25 do 9 de outubro de 2009\nPois a ver como vai nesta nova andaina. Lástima ter que deixar blogaliza\nTywin Lannister 10:18 do 13 de outubro de 2009\nDe momento non a deixo. Seguirei nela o tempo que ando aqui.


Telecomunicacións - Atlantic IT\nOfrecemos varias solucións de telecomunicacións que abarcan todas as posibilidades para os nosos clientes. Desde a posibilidade de establecer unha conexión desde calquera punto ata o control estrito dos gastos e a adaptabilidade ao consumo. Polo tanto, aínda que as nosas alternativas parecen limitadas, cubren perfectamente calquera necesidade, incluso moi específica.\nSomos distribuidores autorizados de dúas empresas do sector das comunicacións:\nEurona é unha multinacional de telecomunicacións española que ofrece servizos de Internet de banda ancha onde outros non chegan. Ofrece servizos por satélite, así como por rede 4G ou fibra ao fogar. É un dos operadores de telecomunicacións dentro do Top 10 de España. Tamén é o líder en capacidade de satélite en Europa.\nCon máis de 40.000 clientes e presenza en máis de vinte países, a compañía consegue conectar calquera lugar con pouca ou nula cobertura á rede de redes: desde pequenos municipios ata zonas completamente rurais.\nEmpresa española baseada na idea central da telefonía colaborativa. Foi creada en base a escoitas e discusións construtivas. A súa ampla comunidade de usuarios describiu os servizos ofrecidos pola mesma empresa. Mantendo a súa sinxeleza, ofrecen un gran control sobre os seus gastos e servizos, ofrecendo sempre os prezos máis competitivos.\nSegundo as súas propias palabras: “en Suop non queremos clientes, queremos socios para crear o mellor operador de telefonía móbil”.\nDigi é un operador de telecomunicacións con 13 anos de presenza en España. A través da rede 4G, os seus clientes gozan da máxima cobertura móbil e dun servizo de Internet máis rápido, así como das vantaxes dun operador que sempre preferiu ir só.\nA súa marca medra cada día grazas a unha rede de distribución coa que comparten un obxectivo: estar máis preto dos clientes, dándolles o máximo apoio e asesoramento en todo o que necesitan.


Reclaman que se habilite en Sanxenxo unha praia autorizada para cans - Pontevedra Viva\nCans nunha praia\n© AnnerleyHub / Pixabay\nReclaman que se habilite en Sanxenxo unha praia autorizada para cans\nLuns 11 de Marzo, 2019 ás 12:23 do Luns 11 de Marzo, 2019\nO Grove, Cangas e Redondela. Son os tres municipios que, polo menos de maneira oficial, conta con praias nas que permite aos bañistas ir acompañado por cans. Con todo, Sanxenxo, que pasa por ser un dos lugares de maior proxección turística, non ten ningunha. Por iso é polo que xurdise un movemento para que o Concello habilite unha.\nUnha petición a través de Change.org, dirixida ao goberno municipal, reclama que nunha das múltiples praias que hai nos seus 36 quilómetros de costa permítase a presenza de cans.\nOs impulsores desta campaña entenden que así se fidelizaría a moitos turistas que cada ano levan a "ingrata sorpresa" de comprobar que non existe ningunha praia para as súas mascotas, o que lles obriga a deixar aos animais no hotel ou trasladarse ata O Grove.\nEsta sería, engaden, unha opción "xusta e respectable para todos" e, ademais, resultaría "viable" ante a gran cantidade de areais que hai na costa de Sanxenxo.\nLembran que, actualmente, seis de cada dez fogares españois teñen un animal de compañía polo que contar cun areal autorizado para cans sería positivo para todo o municipio ao demostrar "sensibilidade" cara os animais.\nAs praias con bandeira azul non admiten cans\nOs animalistas critican que a 'Bandeira Azul' exclúa ás praias accesibles a cans


A Piscina Mancomunada do Val Miñor seguirá aberta durante todo agosto - ValmiñorTV\nInicioGALEGOA Piscina Mancomunada do Val Miñor seguirá aberta durante todo agosto\nA Piscina Mancomunada do Val Miñor seguirá aberta durante todo agosto\nA Piscina Mancomunada do Val Miñor manterá abertas as súas portas durante todo o mes de agosto ao contrario de anos anteriores que se pechaba por mantemento. Segundo indican desde a dirección, “o bo estado da instalación, permite permanecer abertos mentres se realizan traballos de mantemento programados”. Así a piscina e ximnasio seguirán ofrecendo os seus servizos este agosto co horario de xullo: de luns a venres de 06:45 a 23:00 horas, sábados de 09:30 a 14:15 horas e de 16:00 a 20:45 horas; e domingos de 09:30 a 14:15 horas.\nAdemais durante este mes de agosto xa se poden reservar as prazas para a escola de natación da instalación. A escola baséase no programa avalado pola Real Federación Española de Natación “Nadar é vida”. Trátase dunha renovada metodoloxía de ensino que garante a aprendizaxe da natación aos nenos de forma correcta e mantendo o seu nivel de motivación a través de premios por consecución de obxectivos. Tamén están abertas as reservas para os grupos de pilates, natación para adultos, costas ou ciclo indoor.\nXabi Pereiro, duodécimo fichaje del Gondomar CF\nLa Piscina Mancomunada del Val Miñor seguirá abierta durante todo agosto\nDatos recollidos polo CEMMA de Nigrán, peza chave nun estudo sobre a migración das baleas\nVén de publicarse un estudo sobre os movementos migratorios das baleas entre o Mediterráneo e o Atlántico no principio do Pleistoceno, en base ao estudo do crecemento da cuncha dos cirrípedos epibiontes que presentan algunhas […]\n“Retallos de San Cosme” con Anxo Rodríguez Lemos en Baíña\nA Cafetería e Centro Cultural e Social de Baíña organiza este domingo 24 de novembro ás 18:30 horas a conferencia “Retallos de San Cosme”, impartida por Anxo Rodríguez Lemos. Falará do eremitorio de San Cosme, […]\nUCN presenta moción ao pleno para bonificar as herdanzas en vida\nO partido independente Unión Centrista de Nigrán (UCN), por medio do seu portavoz Antonio Fernández Comesaña, presenta moción ao pleno ordinario de setembro na que se propón modificar o art. 14 da Ordenanza Fiscal do […]


Infrecuente, pero posible – Galicia 24 Horas\nInfrecuente, pero posible\nBy Pedro Puy on 19 agosto, 2019 Comentarios desactivados en Infrecuente, pero posible\n¿É posible a amizade entre un home e unha muller heterosexuais? Trinta anos despois da estrea de Cando Harri atopou a Salli, a resposta segue sen estar clara. Ou así o afirmaba onte en Ya Es Sábado (YES) a sexóloga Aránzazu García: o 100 % de verdadeira amizade non é frecuente, pero si é posible. Mais para cruzar a raia e manter a amizade previa é preciso, sostén Nayara Malnero, a outra sexóloga consultada, unha comunicación moi clara e moita madurez emocional.\nCinco anos antes do lanzamento nos cines da comedia romántica protagonizada por Meg Ryan e Billy Crystal, o politólogo e matemático norteamericano Robert Axelrod publicara a súa coñecida teoría sobre A evolución da cooperación (traducida ao castelán en 1986 por Alianza Editorial). Aínda que centrada en como promover a cooperación en ámbitos sociais máis extensos, como a economía ou a política, a súa tese pretende ser aplicable ás relacións de cooperación de toda caste, desde os estados ou as bacterias, ata as relacións persoais.\nDeixando á marxe a máis complexa teoría de xogos na que se fundamenta Axelrod, o que sinala é que para promover a cooperación e minimizar os conflitos entre persoas (como unha parella de amigos heterosexuais) ou grupos de persoas (como os partidos políticos) é bo seguir unha serie de consellos. Por exemplo, non ser demasiado listo. É dicir, expresarse e comportarse de xeito claro e sinxelo, de maneira que as accións dos axentes implicados sexan comprensibles e predicibles para as demais persoas participantes, tal e como aconsellan as expertas para o caso concreto da amizade entre homes e mulleres heterosexuais.\nAxelrod vai máis lonxe que as sexólogas consultadas polo YES, como non podía ser doutra maneira dado o formato académico do primeiro e o carácter divulgador das declaracións das segundas. Pero compre recordar os seus outros consellos para facilitar a cooperación persoal ou grupal: non ser envexoso; non ser o primeiro en deixar de cooperar; practicar sempre a reciprocidade; e xerar un entorno que permita aflorar a cooperación.\nEsta é moito máis probable cando as relacións entre as persoas (como ocorre entre verdadeiros amigos) ou entre grupos de persoas (como entre os partidos que, elección tras elección, obteñen representación parlamentaria) alónganse indefinidamente no tempo, e polo tanto son interaccións que se repiten continuamente.\nNos tempos do Tinder, do partido a partido, e do curtoplacismo, a cousa se complica no ámbito das relacións persoais; como tamén se fai mais difícil a cooperación nos tempos do multipartidismo. Hai mais actores; algúns son novos; se manifestan de forma instantánea polas redes; e non se sabe se permanecerán moito tempo en escena. Ao haber máis actores, os beneficios a repartir nos xogos cooperativos (de suma positiva) tenden a ser menores para cada cooperante, o que xera un incremento da envexa. E a pouca experiencia sobre as táboas e certo comportamento errático por parte dos recen chegados dificulta poñer en práctica a reciprocidade.\nEn definitiva, o entorno non favorece os acordos cooperativos. Sexa entre amigos heterosexuais ou grupos políticos. Ao ser máis improbable, resulta menos frecuente. Pero segue sendo posible. Mais para cruzar a raia e manter o equilibrio, como explicaba onte no YES a sexóloga, fai falla claridade e tamén moita madurez emocional. Ou sexa: deixar os orgasmos e laios finxidos, como os de Salli, no seu estrito ámbito natural.\nInfrecuente, pero posible added by Pedro Puy on 19 agosto, 2019\nView all posts by Pedro Puy →


Benedicto con Zeca Afonso nos 70\nPolo mar da liberdade: homenaxe a Benedicto\nComisións Obreiras, a través da Fundación 10 de Marzo, participa mañá xoves, 26 de xuño, na homenaxe que se lle renderá ao cantante, mestre e sindicalista compostelán Benedicto García Villar. «Polo mar da liberdade» será o lema do acto, que comezará ás 20 h no Teatro Principal de Santiago de Compostela. A entrada é libre ata completar a capacidade.\nO naturalista pontevedrés, Luís Iglesias\nO Día do Científico Galego celebrase hoxe con espectáculos didácticos e un acto académico para homenaxear ao naturalista Luis Iglesias. O novo Parque das Ciencias de Santiago estrea a placa dedicada ao científico vigués. A RAGC aprobou por unanimidade a elección de Iglesias pola súa contribución á entomoloxía e á loita contra as pragas agrícolas causadas tanto por insectos como por fungos, cunha especial atención a Galicia. Luis Iglesias dálle nome ao Museo de Historia Natural da USC, a colección de patrimonio histórico-científico máis importante de Galicia, que está pendente de reabrir as súas portas na súa nova sede.\nQuizais a Garda Civil debería investigar as filtracións dos sumarios xudiciais\nContra a publicación das fotos de Asunta\nA Praza do Obradoiro será o centro de operacións\nOperadores turísticos de Portugal coñecen as oportunidades galegas


Os Diplomáticos de Monte-Alto - Wikipedia, a enciclopedia libre\nOs Diplomáticos de Monte-Alto é un grupo de música rock formado no barrio de Monte-Alto (A Coruña, Galiza) e encadrado como un dos máximos representantes do movemento bravú. Teñen un son propio e único marcado polo uso do acordeón como instrumento principal, ademais de influencias ska, punk e folk. Cantan en galego.\nLola de Ribeira\nosdiplomaticos.com (ligazón morta)\n1.1 Formación orixinal\n1.2 Membros posteriores\n2.2 Primeiros discos\n3.3 Participacións en recompilatorios\nXurxo Souto: voz (1990–2001)\nRómulo Sanjurjo: acordeón (1990–2005)\nJuan Varela Guni: guitarra (1990–2005)\nToni Simões: baixo (1990, 2001–2005)\nBerto Moram: batería (1990)\nMangüi Martín: baixo (1990–2001)\nMarcos Viascón: batería (1990–1996)\nXavier Alonso: batería (1996–2005)\nLola de Ribeira: percusións, voz (1999–2005)\nManolo Maseda: voz, acordeón (2001–2005)\nEn 1991 o grupo grava o seu primeiro LP, Arroutada Pangalaica, editado polo selo DRO e producido pola Fundación Resentidos (fundada por Antón Reixa, Alberto Torrado e Xavier Devesa). Neste disco Os Diplomáticos xa mostran un característico son de rock alegre, con ritmo arroutado e constante presenza do acordeón. Comezan a xira Cajo na gripe, cajo na tos, dando máis de 40 concertos por España e Portugal. Inmediatamente despois de rematala, xa en 1992 o grupo inicia unha nova minixira, 14 pezas bravas, cun repertorio totalmente novo. Nos concertos da mesma, solicitábase aos seguidores que aportasen letras para o novo traballo discográfico da banda.\nO segundo álbum do grupo, Parrús, ve a luz en 1993, a través do selo Fonomusic e baixo a produción de José Puga. Este disco presenta un son notablemente máis agresivo có predecesor, sendo o álbum do grupo con matices máis duros. Tralo seu lanzamento, iniciase a xira Kontra o mundo, que se prolonga ata o seguinte ano. Nese 1994 Os Diplomáticos levan a cabo diversos proxectos: gravan o documental musical Fillos de pita (dirixido por Fran Pego) e encárganse da produción executiva do recompilatorio Unión Bravú, que serve de soporte ao coñecido como movemento bravú. Ademais, gravan dous temas para o primeiro disco da serie A Cantar con Xabarín do Xabarín Club.\nEn 1995, é de novo Fonomusic quen publica o terceiro disco dos Diplomáticos, ¡Avante toda!, producido por Kaki Arkarazo e considerado por moitos seguidores como o mellor disco da banda. Nel móstrase un son máis lixeiro co do anterior álbum. O grupo realiza unha xira co mesmo título, con especial éxito no País Vasco. En medio da xira, xa en 1996 o batería Marcos Viascón deixa o seu posto, sendo substituído por Xavier Alonso. Durante eses anos Os Diplomáticos comezan unha relación persoal e profesional co músico Manu Chao, que dá pé a proxectos como Los Tres de Monforte (Chao, Sanjurjo e Josito Pereiro).\nEn 1997 o grupo realiza unha nova xira, Fumareu, consistente en concertos acústicos en pequenos recintos. Esta remata coa edición do libro Fumareu, escrito por Xurxo Souto e que inclúe o CD Fumareu-Sesión de cámara, publicado por Xerais. Neste ano, a banda colabora de novo en diversos proxectos culturais, destacando a revista Bravú, o festival A feira das mentiras (en Santiago de Compostela) e o recompilatorio pola oficialidade da lingua asturiana, L'asturianu muévese.\nDurante 1998 Os Diplomáticos céntranse na preparación do seu próximo disco. Tamén realizan a gravación O pregón de Monte-Alto, editada xunto ao libro Toxos e flores do escritor, grande amigo e colaborador do grupo Manuel Rivas.\nEn 1999 aparece o cuarto disco de estudio, Capetón, nesta ocasión producido polos membros do grupo Rómulo e Guni. Este disco toma por tema central a vida e as historias do mar ("Capetón" é o nome que os mariñeiros galegos daban a Cidade do Cabo, Cape Town), o que supón un xiro radical con respecto ás letras humorísticas, irónicas ou surrealistas que caracterizaban ao grupo. O cambio de orientación tamén é considerable no musical: as cancións festivas e alegres deixan paso a pezas de maior seriedade e madurez. Destacan a utilización puntual de instrumentos como a gaita e o violín e a colaboración de varios músicos e amigos da banda. Á publicación do disco séguelle unha intensiva xira co mesmo título. Durante o ano, incorpórase ao grupo a percusionista e vocalista Lola de Ribeira.\nEn 2000 varios membros do grupo inician proxectos paralelos. É o caso de Transportes Hernández y Sanjurjo (con Rómulo Sanjurjo e Julián Hernández de Siniestro Total) e Terra Terremota, formado por Xurxo e Guni.\nEn 2001 prodúcese un feito determinante para o futuro do grupo, coa retirada do mesmo do seu cantante e líder Xurxo Souto. Xunto a el vaise o baixista Mangüi Martín. Os Diplomáticos seguen adiante coas incorporacións de Manolo Maseda como vocalista e Toni Simões, quen xa estivera nos inicios en 1990, como baixista.\nDurante o seguinte ano prepárase e grávase o disco Kömunikandø, que publica o selo BOA a principios de 2003. Nel, por primeira vez aparecen co nome acurtado a Os Diplomáticos. Este disco ten moi pouco que ver con toda a traxectoria anterior do grupo, sendo moi notoria a baixa de Xurxo Souto como cantante e sobre todo como principal compositor das cancións. En Kömunikandø, estas toman novos ritmos (algúns deles de influencia tropical), o acordeón perde algo de protagonismo en favor dunha sección de vento metal, e a temática de boa parte das letras é por primeira vez de crítica social directa.\nEn 2005, o grupo anuncia mediante un comunicado de prensa a súa decisión de acabar coa súa traxectoria. Para despedirse, realizan unha última minixira durante o verán, cun último concerto no barrio de Monte Alto que os viu formarse.\nEn 2007 editouse 120 capadores, un disco-tributo con versións de vinte e unha bandas e con catro temas inéditos dos Diplomáticos. No 2010, coincidindo co 20 aniversario da formación da banda, deron concertos en Allariz e na Coruña coa formación orixinal, xunto con O Jarbanzo Negro. En novembro de 2012 a formación volve xuntarse no festival de música bravú de Chantada "Castañazo Rock"\n* Arroutada Pangalaica (1991)\n* Parrús (1992)\n* ¡Avante toda! (1995)\n* Capetón (1999)\n* Kömunikandø (2003)\nFumareu - Sesión de Cámara (Edicións Xerais de Galicia, 1997)\nMozambrú. De Galicia a Mozambique\nParticipacións en recompilatoriosEditar\nA Cantar con Xabarín (Boa, 1994) (tema "Fura futbolín")\nUnión Bravú (Edicións do Cumio, 1994) (tema "Platinos")\nPuro Skanol 3 (editado só nos EEUU, 1995)\n¿Dónde estábas tú? Rock galego (Dro, 1996)\nL'asturianu muévese (L'Aguañaz, 1997) (tema: "Gaiteru")\nRadical mestizo, vol. 1 (Fonomusic, 1999)\nRadical mestizo, vol. 2 (Fonomusic, 2000)\n10 años de independencia (L'Aguañaz, 2003) (tema: "Gaiteru")\nDatos do grupo en lafonoteca.net\nTraído desde "https://gl.wikipedia.org/w/index.php?title=Os_Diplomáticos_de_Monte-Alto&oldid=5566722"\nÚltima edición o 22 de agosto de 2020 ás 22:55


"Carta aberta a un fato de parvos" - O levantador de minas\n— Breves, Sociedade —\n“Carta aberta a un fato de parvos”\nQueremos sumarnos aquí á protesta de Veloso: «Membros de Resistencia Galega ou como raio vos chamedes: Para o caso de que chegue esta mensaxe a algún de vós, quérovos dicir, con toda enerxía e solemnidade, que sodes uns parvos do carallo, uns palermos sen cabeza nin sentido común nin remedio. Sodes, en resumo, unha merda, e non merecedes máis que desprezo. Pensades -no caso de que tal actividade sexa posible no voso cerebriño de vermes- que lle facedes moito ben a Galicia estragando o coche de Gloria Lago ou ceibando pintadas na súa casa? Credes que hai algo heroico e definitivo na vosa actitude? Non vos decatades, babecos do inferno, que estades convertendo a esa banda de friquis galegófobos chamados Galicia Bilingüe nuns mártires da liberdade? […]»\n17 Junho, 2009 Alfredo FerreiroBreves, SociedadeResistencia Galega, Veloso\nPrevious Post Primeira crítica de Metal central\nNext Post Un político que besa la lona


A oposición rianxeira reclama un pleno para abordar os orzamentos - Canal Rías Baixas\nA oposición rianxeira reclama un pleno para abordar os orzamentos\nRIANXO> O goberno municipal, tal e como establece a normativa, disporá dun prazo de quince días para convocalo.\nA solicitude do pleno está asinada pola totalidade de edís dos grupos que conforman a oposición en Rianxo: Partido Popular, Rianxo en Común e Ciudadanos. As tres formacións critican a actitude do goberno municipal, formado por nacionalistas e socialistas, por incumprir o seu compromiso de presentar un proxecto orzamentario ó longo do pasado mes de xuño, optando por prorrogar o do exercicio anterior. E piden explicacións.\nDende Rianxo en Común entenden que os orzamentos dun concello deben ser o documento base do proxecto e da acción de goberno, imprescindible, máxime nun contexto coma o actual coa crise derivada da covid.\nTamén inciden na necesidade de sacar adiante uns presupostos que se axusten á realidade que estamos a vivir, coa posta en marcha dun programa de axudas directas a PEMES e autónomos e tamén ás familias máis afectadas durante a crise sanitaria.\nTamén piden que se inclúa un maior investimento nas parroquias, para levar a cabo o acondicionamento dos camiños e pistas de titularidade municipal que se atopan en mal estado ou a mellora do servizo de recollida do lixo, a través da súa regularización.\nArtigo anteriorO CEIP San Tomé, preparado para o inicio o curso no escenario COVID\nSeguinte artigoO mal tempo obriga a aprazar a oferta cultural da Pobra para esta fin de semana


04 Novembro 2009 12:21\nO goberno de Ares, ante as acusacións da USTG –sindicato que integra o comité de empresa do Concello- ao alcalde, Julio Iglesias, pola sentenza relativa ao capataz, asegura que a central, dende que se produxo o cambio de goberno neste municipio, “está a actuar permanentemente como ariete do PP”. Deste xeito, é digno de destacar que o comité unicamente está a respaldar a algúns dos empregados municipais que entraron durante os oito anos de mandato “popular” e que a maior parte dos traballadores e traballadoras do Concello non se sinten representados pola USTG, que “vén amosando día tras día que o único que lle interesa é manter as políticas de persoal, bastante cuestionables por outra banda, levadas a cabo no seu día polo PP”.\nCon respecto á sentenza á que se refire a USTG, o goberno local aclara que ésta unicamente revoca unha resolución da Alcaldía, que “como supoñemos que saberán tanto o denunciante como o comité de empresa, do que el mesmo forma parte dende hai uns meses, xa fora revocada moito antes da celebración do xuízo”.\nAdemais, na sentenza do Xulgado do Social nº 2 queda clara a posibilidade de executar o contido da antiga resolución sempre que así o contemple a RPT (Relación de Postos de Traballo), unha cuestión que precisamente se está a ultimar nesta mesma dirección na actualidade.\nPor todo iso, o goberno local pide ao comité, e nomeadamente á USTG, que deixe de utilizar e manipular sentenzas para acadar o seu único obxectivo, que non é outro que o de acabar co goberno dos socialistas e retomar o anterior do PP.


“O goberno non iniciou o estudo sobre o tráfico en Fontiñas ao que se comprometera” lamentou Arroxo - Novas - Comarca de Lugo Centro - BNG - Bloque Nacionalista Galego\n“AÍNDA QUE PARECE QUE HAI AVANCES PARA A CONSTRUCIÓN DA ROTONDA DE S. EUFRASIO, GRAZAS Á PRESIÓN QUE FIXEMOS, ESTAREMOS VIXIANTES PARA QUE SE EFECTIVICE” ADVERTIU RUBÉN ARROXO\nO BNG-AA presentou unha serie de preguntas na comisión de infraestruturas celebrada hoxe para que o goberno aclarase os pasos dados de cara a solucionar os problemas de tráfico en Fontiñas\nbnglugocentro 21 Sep 2017 ás 17:04\ngoberno non arroxo trafico “o lamentou\nLugo, 21 de setembro de 2017. O voceiro do BNG-AA no concello de Lugo, Rubén Arroxo, deu conta das explicacións ofrecidas polo goberno municipal na Comisión de Infraestruturas celebrada hoxe no concello de Lugo. O BNG-AA presentara unha serie de preguntas para que o goberno aclarase os pasos dados de cara a solucionar os problemas de tráfico en Fontiñas. Arroxo lembrou que o pasado 17 de febreiro deste mesmo ano, e despois das peticións do BNG, o goberno municipal anunciaba nos medios de comunicación que se ían estudar melloras no tráfico en Fontiñas, como puidera ser a adaptación dun segundo carril ou a creación de aparcadoiros en terreos existentes nas zonas máis próximas. “Mais a día de hoxe non se fixo nada de dito estudo” concluiu o voceiro do BNG-AA.\nTamén está pendente nesa avenida a tan demandada rotonda no enlace entre Fontiñas e San Eufrasio, un dos puntos negros en canto a colisións de vehículos que temos na nosa cidade, Rubén Arroxo solicitou información sobre este tema na comisión e advertiu “Aínda que parece que hai avances para a construción da rotonda de S. Eufrasio, grazas á presión que fixemos, estaremos vixiantes para que se efectivice”.\n“O goberno non iniciou o estudo sobre o tráfico en Fontiñas ao que se comprometera” lamentou Arroxo e dixo “é un clásico deste goberno, cando ten que solucionar algún problema, decir que vai facer un estudio pero nos imos ser insistentes para que, con estudo ou sen el, se dea solución ao problema do tráfico en Fontiñas”. Rubén Arroxo avanzou que o BNG-AA manterá a presión sobre o goberno e os contactos con veciñas e veciños a zona para que antes do final deste mandato se faga unha intervención para “desconxestionar unha das zonas máis saturadas de tráfico da cidade”.


Xornal Vigo: O Concello recupera o edificio do Reitorado\nmartes, 27 de decembro de 2005\nO Concello recupera o edificio do Reitorado\nA alcaldesa, Corina Porro, e o reitor, Domingo Docampo asinaron o convenio polo que a Universidade comprométese á entrega e disposición do Concello dos edificios que compoñen a actual sede do reitorado antes do 1 de marzo de 2006. O edificio albergará as dependencias da alcaldía e oficinas de Deputación Provincial e da Mancomunidade.\nO edificio foi construído a partir de 1863 e chamado casa de Fernando Carreras, por ser residencia deste promotor e foi unha das primeiras grandes residencias particulares de Vigo. Posteriormente foi sede do Banco de España e máis tarde do Goberno Militar, ata súa cesión ao Concello, que cedeu á Universidade de Vigo como Reitorado,función que tería ata o día de hoxe.\nO 28 de xaneiro de 1991 realizou a sinatura do convenio polo que o Concello cedía á Universidade de Vigo durante 25 anos, prorrogables vintecinco máis, polo prezo dunha peseta, a finca coñecida como “Comandancia Militar”, situado no nº52 da rúa Areal xunto co terreo destinado a patio e xardín que forman unha soa finca de 1.027 metros cadrados, para destinala á sede provisional do reitorado mentres non se construise a súa sede definitiva na Cidade Universitaria. Trala sinatura do convenio asinado hoxe ponse fin a dita cesión.\nA Universidade de Vigo levou a cabo obras de reforma e rehabilitación por un importe de 1.622.732,68 euros e a construcción dun edificio administrativo con fronte á rúa Oporto que consta de soto, baixo e seis plantas cunha superficie de 1271 m2.\nO Concello en contraprestación aboará 2.285.000 dos que 965.000 euros son pola reversión anticipada do edificio da antiga comandancia de marina e 1.320.000 polo edificio anexo.\nOs turistas danlle unha nota de 8,5 á comarca de Vigo\nConcello e Xunta comprometense na musealización dos restos arqueolóxicos da rúa Marques de Valladares\nComezo da programación de Vigolandia\nO Verbum celebra o día dos Santos Inocentes con actuacións para nenos e adultos


Figurino – Termos Escénicos\nFic Fig Fin\nDebuxo que representa o deseño dos personaxes dun espectáculo.\nOs figurinos son o resultado da investigación, documentación e creación dunha serie de elementos de indumentaria e caracterización para cada personaxe, tantos como sexan necesarios para os cambios que se pretendan levar a cabo na posta en escena. Estes deseños son unha ferramenta importante para o resto do equipo artístico, especialmente para o director de escena, pero tamén para a confección dos mesmos na xastrería ou na elaboración ou localización de complementos.\nMarisa Echarri e Eva San Miguel expoñen as fases do proceso de traballo dun ou dunha figurinista do seguinte xeito:\nA comunicación da escolla por parte do director artístico, de acordo coa produción. Neste proceso, o figurinista recibe toda a información precisa para realizar o seu traballo: que obra se levará a escena, equipo artístico, orzamento e tempo de produción.\nCalendario de reunións co director artístico e co resto do equipo.\nPrimeira análise do texto e extracción da información precisa.\nAsistencia a ensaios e traballo de mesa.\nElaboración da listaxe do reparto actoral e dos cambios de indumentaria, se os hai.\nBusca de fontes e adecuación estética.\nElaboración dos deseños, que deberán conter información visual e técnica sobre os volumes, texturas, materiais, liñas, cores e calquera outra información complementaria que sexa de relevancia.\nPresentación e defensa das súas propostas e das imaxes en relación coa estética xeral e coa información específica que se pretende transmitir en cada personaxe ao espectador.\nElección dos tecidos, asistencia e seguimento no obradoiro de xastrería.\nEntrega do material e valoración do mesmo na súa utilización, na súa tridimensionalidade. Nesta fase, previa á estrea do espectáculo, poden xurdir algúns axustes que se deberán concretar e acordar coa dirección.\nFolla de recadación →


Comezan as obras de mellora da Primeira Travesía da Seara, na parroquia de San Xoán\nXa están en marcha os traballos para a reforma integral da Primeira Travesía da Seara. Os operarios da empresa adxudicataria, EC Casas, comezaron as obras esta mesma semana. As primeiras tarefas céntranse no levantamento do firme, para a dotación e renovación de diferentes servizos básicos. A tenente de alcalde e responsable de Obras e Servizos Municipais, Chelo Besada (PSOE), visitou a zona este mércores, acompañada polo tamén socialista Gregorio Agís, responsable da área de Urbanismo e Promoción Económica. Os integrantes do Goberno local confían en que a actuación estea lista en poucos meses, sempre e cando as condicións meteorolóxicas así o permitan.\nGrazas a este proxecto, este ramal, que conecta a PO-308 ao seu paso polo centro de San Xoán e o núcleo principal da Seara, pasará a gozar dunha importante mellora nos servizos de saneamento, así como na separación de pluviais e abastecemento. Contémplase, asemade, o soterramento de tendido eléctrico e a canalización para telecomunicacións. Finalmente, haberá novo alumeado e unha superficie de empedrado, seguindo a filosofía xa iniciada nas obras da vía principal da Seara, para garantir a harmonía e o respecto coa contorna deste núcleo tradicional. “Esta é unha aposta que caracteriza a todos os proxectos que estamos a impulsar neste tipo de núcleos”, recorda a tenente de alcalde.\nO orzamento deste proxecto ascende a un total de 151.856,78 euros, IVE engadido. A actuación impulsouse a maiores da xa completada no núcleo da Seara, que no seu día tivo que volver a sacarse a licitación polo cese repentino de actividade da empresa Nexia. Este imprevisto foi aproveitado polo Concello para elaborar máis proxectos a maiores, que serven para estender a mellora ás conexións próximas. En total, o investimento realizado nas melloras realizadas nesta contorna supera os 600.000 euros, que se financian a través do Plan Concellos da Deputación de Pontevedra, correspondente á convocatoria de 2021.\nDurante a realización destas obras, será necesario realizar cortes puntuais de tráfico ao longo da Primeira Travesía da Seara, tal e como puntualizaron Chelo Besada e Gregorio Agís.\nA Concellería de Festexos retorma a súa programación de verán recuperando a Festa do Mar e da Ameixa cun novo formato adaptado á COVID-19\nLogo da paréntese forzada pola COVID-19, a Concellería de Festexos retoma neste 2021 o seu Programa de Verán En Poio, que achega varias novidades e serve para recuperar eventos de referencia da tempada estival, como son a Festa do Mar ou a Festa da Ameixa. Así o adiantou o concelleiro responsable deste departamento, Xosé Luís Martínez (BNG), que apunta que ambas citas presentarán varias novidades e iniciativas alternativas, perfectamente adaptadas á situación sanitaria vixente.\nO Concello adxudica a humanización do Camiño Casal, na parroquia de San Xoán\nA Corporación Municipal impulsa unha moción conxunta contra a violencia machista


Imaxes da clausura\nO pasado mércores 13 de xuño celebrouse, no CIFP Paseo das Pontes, o acto de exhibición, entrega de premios e clausura do Programa Lanzadeiras – Miniempresas Coruña 2018, da Consellería de Eduacación e coa participación da Fundación Alcoa.\nO noso CIFP participou coa miniempresa "SENLLEIRAS ANIMACIÓN S.COOP." creada polos alumnos do CS Animación Sociocultural e Turística, que consiste no desenvolvemento dunha aplicación web accesible e intuitiva que ofrece unha ampla gama de servizos socioeducativos, recreativos e promocionais personalizados de calidade e a prol do desenvolvemento sustentable. Pretende fomentar tanto a participación interxeracional como a difusión do patrimonio material e inmaterial de Galicia. Concentra, nunha soa aplicación, proxectos e actividades de animación sociocultural, socioeducativa, turística e de lecer en xeral. Tamén pretende ser un punto de encontro entre profesionais da animación, particulares e entidades, ao conectar a oferta coa demanda personalizada. A interface está adaptada para persoas con discapacidade sensorial auditiva (LSE) e con opción de tradución ao castelán e inglés.\nAs 6 miniempresas exhibíanse nuns stands e mentras se esperaba ás Autoridades, o noso alumnado animou, como non podía ser doutro modo, con bailes, xogos e cancións aos demáis participantes.\nA pesar do bo traballo do alumnado, do seu labor de equipo e da súa organización non puido ser e os premios foron concedidos aos proxectos dos centros: CIFP Paseo das Pontes, IES Universidad Laboral e IES Isaac Díaz Pardo.\nLogo da entrega de premios, o centro anfitrión convidounos a uns "pinchos" elaborados polos seus alumnos/as\n¡Non pasa nada! Foi unha boa experiencia que completa a formación do noso alumnado e fomenta o espírito emprendedor\n¡MOITAS GRAZAS AO ALUMNADO DO CS DE ANIMACIÓN SOCIOCULTURAL E TURÍSTICA!


Así veñen as Letras Galegas para hoxe, mércores 15 de maio\nCarballo: Así veñen as Letras Galegas para hoxe, mércores 15 de maio\nConsulte aquí as diferentes propostas para esta xornada en torno ao 17 de maio\nAdemais das Festiletras, outras localidades acollen actos en torno ás Letras Galegas:\nDo Curruncho Pop a Iseo A Moura na biblioteca Rego da Balsa\nA biblioteca Rego da Balsa de Carballo, xunto co Pazo da Cultura, tense convertido no epicentro da vida cultural de Carballo. Acolleu o sábado a última entrega do Curruncho Pop deste sábado, primeiro coa presentación do libro Can. El sueño alemán, do xornalista e crítico musical Jaime Gonzalo, e logo co concerto de Pantis, o proxecto en solitario de Rubén Domínguez, músico, deseñador e realizador audiovisual. Muda de contidos hoxe a biblioteca, xa que pasa a acoller ás 18.00 horas, e da man da concellería de Cultura, unha sesión de contacontos a cargo de Iseo A Moura: co título Antón Fraguas no bosque da Moura. Consultar se aínda quedan convites dispoñibles.\nTributo a Fraguas cunha exposición itinerante en Laxe\nA partir de hoxe, mércores, a biblioteca de Laxe acollerá a exposición de paneis informativos con motivo da homenaxe a Antón Fraguas, persoeiro a quen se lle dedican as Letras Galegas este 17 de maio. Poderase visitar no horario habitual deste espazo e estarán así mesmo a disposición do público, toda a segunda quincena de maio, as guías en formato papel e dixital da bibliografía do autor. Unha oportunidade para coñecer esta figura, escritor, historiador, antropólogo e tamén etnógrafo.\n«Milladoiro de contos» estrea biblioteca escolar en Malpica\nXusto agora que se cumpre un ano da primeira presentación no local das Pozacas do libro de narracións infantís Milladoiro de Contos, de Adriana Andrade e Teresa Fernández, a obra inicia neste Mes das Letras unha pequena xira. Andrade, escritora de Cerqueda, acudirá hoxe ao colexio Milladoiro malpicán, onde compartirá tempo co alumnado de primaria. Vai ser, ademais, a primeira narradora en estrear a nova biblioteca deste centro escolar. Tamén hoxe pasará polo CEIP Xoaquín Rodríguez Otero de Buño.\nXogos tradicionais e ciencia co Melga e Pérez y Verdes\nA cuarta xornada de Festiletras do Couto terá un atractivo engadido máis, da man do Museo Etnolúdico de Galicia (Melga) e da Fundación Ricardo Pérez y Verdes. Así, para este mércores, entre as 11.00 e as 17.00 horas, está previsto o segundo Encontro de Xogos Tradicionais e Ciencia. Levarase a cabo no entorno da Fundación Eduardo Pondal e nel poderán tomar parte alumnos de educación infantil, primaria ou secundaria. Ciencia, letras e patrimonio lúdico quedan deste xeito unidos no entretemento.


Lugo: Ángel Carreira\n09/08/2016 05:00 h\nEstes días estiven enganchado aos informativos de Antena 3, que se xa volven a estar presentados por Matías Prats, durante un tempo a co-presentación estivo a cargo dun lucense.\nPara a maioría dos telespectadores ver a Ángel Carreira presentando o telediario non será máis ca unha novidade: un rostro mozo, ben parecido e que fala ben, cumprindo co seu traballo á perfección. Pero para os lucenses é diferente.\nAntes de presentar o telediario, foi posible velo como enviado especial nos máis diversos conflitos dos últimos anos, de Exipto a Túnez, de Libia a Inglaterra ou París e no recebemento a Obama, sempre dando exemplo de madurez e profesionalidade.\nÁngel foi un vocacional da información desde moi novo, espertando á profesión na Televisión Lugo que nos anos noventa fixemos desde O Ceao, axudados por medio cento de entusiastas voluntarios entre os que estaba Ángel Carreira. Chegou da man de Isidoro Rodríguez, que das filas da Asociación María Castaña levou un grupo de rapaces que viñeron xogar a facer televisión e algún acabou sendo profesional dun medio moi difícil, que engancha, que conquista, e que a Ángel gañouno para sempre.\nPara os que tivemos parte naquela excepcional aventura, cáenos a baba cando vemos a Ángel Carreira na pantalla de Antena 3, coidando -supoño que de xeito infundado- que algo tivemos que ver con esa serenidade, esa profesionalidade, e ese goce, que só está ao alcance duns cantos, e que Angelito ten conseguido por dereito de conquista. Desa conquista que só se consegue con entusiasmo, con esforzo e con tesón.\nLugo ciudad Antena 3 Túnez Inglaterra Libia


Segundo o Convenio de colaboración entre a Consellería de Cultura, Educación e Ordenación Universitaria e as universidades da Coruña, de Santiago de Compostela e de Vigo para o financiamento de centros de investigación a UDC recibiu para material e persoal do CITIC 100.000€ en 2013 e 350.000€ en 2014. Unha Addenda a este Convenio de data 24.10.2014, destina para as tres universidades e, segundo parece, coa mesma finalidade, a cantidade de 2.800.000€ .\nSegundo o Convenio de colaboración entre a Consellería de Cultura, Educación e Ordenación Universitaria e as Universidades da Coruña, Santiago de Compostela e Vigo para o desenvolvemento dos Servizos Xerais de Apoio á Investigación. Asinado para para “executar accións destinadas ao desenvolvemento e consolidación dos Servizos Xerais de Apoio á Investigación e as OTRI das universidades de Galicia.\nO obxectivo final é axudar as universidades a optimizar e incrementar as súas capacidades en investigación e transferencia de coñecemento.” A UDC recibiu 164.250€ en 2014. Recibirá 328.500€ en 2015 e outros 328.500€ en 2016.\nTodo iso á marxe de que cada proxecto poida crear a súa propia estrutura administrativa e técnica coa súa asignación.\nA CUT opuxémonos e seguimos nesa mesma posición ao respecto deste novo colectivo. Unha vez que o PAS laboral está declarado a extinguir non ten sentido incluír as categorías profesionais creadas ao abeiro do acordo subscrito entre o sr. reitor en nome da Universidade e Andrés Marcos García por CC.OO. e Alfonso Castro Martínez, por CIG.\nSerá unha obriga da nova Xunta de Persoal tomar as medidas necesarias para asegurar que se cumpra a lexislación e as prazas de xestión se desenvolvan por persoal funcionario.\nRecordamos que no acordo asinado contémplanse:


Concello de Ames. Preséntase a programación que se vai desenvolver en Ames con motivo da celebración do 180 aniversario de Rosalía de Castro\nPreséntase a programación que se vai desenvolver en Ames con motivo da celebración do 180 aniversario de Rosalía de Castro\n[16-02-2017] Esta mañá, as 11:30 horas a Casa do Concello acolleu a presentación da programación coa que o Concello de Ame conmemora o 180 aniversario do nacemento de Rosalía de Castro. A concelleira de Normalización Lingüística e Comunicación, Isabel Vaquero, e a concelleira de Promoción Económica, Isabel González, anunciaron os distintos actos, que comezaron hoxe mesmo pendurando unha lona na Casa do Concello, como símbolo do compromiso do Concello co pensamento e coa figura rosaliana. As actividades continúan coa iniciativa Café con verso (os cafés en Ames irán acompañados dunha tarxeta con versos de Rosalía), coa actividade Ames con Rosalía (colocación de carteis con versos rosalianos nos establecementos comerciais), cunha homenaxe poético musical e unha excursión pola ruta rosaliana.\nNa presentación de ditos actos o goberno municipal destacou que os principais obxectivos desta programación son difundir a obra e mais o pensamento rosaliano como xeito de recuperar o orgullo de quen somos e o recoñecemento da nosa lingua como expresión xenuína das galegas e galegos, resaltar e pór en valor o vínculo que ten o concello de Ames coa figura rosaliana, e promover o comercio e a hostalaría amesá ao tempo que se socializa entre a veciñanza a obra e a figura de Rosalía.\nPara a organización destas actividades cóntase coa colaboración dos Equipos de Normalización Lingüística dos centros de ensino municipais, da Asociación de Xubilados do Milladoiro, da hostalaría, do pequeno comercio e de persoas amesás anónimas ou relevantes pola súa actividade cultural como Carlos Negro e Dolores Vilavedra.\nA concelleira de Normalización Lingüística e Comunicación, Isabel Vaquero, destacou “intentamos coordinar unha programación variada e participativa, para todas as idades pero con especial atención á poboación máis nova. Agardamos tamén implicar a toda a veciñanza e que todas e todos os amesáns se sintan orgullosos de quen son e de teren como veciña unha figura da talla de Rosalía cunha obra e un pensamento totalmente vixente e necesario para acadarmos unha sociedade máis xusta”.\nAs actividades recollidas nesta programación comezaron hoxe, ás 12:00 horas, tras a presentación, coa colocación dunha lona no balcón lateral da Casa do Concello. Nela figuran os versos No sembrante a alegría, no corazón o esforzo. A través da colocación desta lona simbolízase "o compromiso do Concello de Ames co pensamento e coa figura rosaliana". Unha figura á que, dende Ames, se lle garda "unha querencia especial", indicou Isabel Vaquero.\nA concelleira de Promoción Económica, Isabel González, incidiu na "importancia de promover e crear actividades de colaboración entre as diferentes áreas do goberno, así como entre o Concello e o sector empresarial local, neste caso a hostalaría, e incentivar a participación dos amesáns e das amesás. É por isto que dende a Concellaría de Promoción Económica queremos apoiar e axudar na valorización da figura de Rosalía de Castro, da nosa lingua, e da cultura galega en xeral. Estamos convencidos, ademais, de que a cultura pode, e debe, ser un factor de desenvolvemento económico local”.\t Café con verso\nAs actividades continúan coa novidosa iniciativa Café con verso, que se desenvolverá do 20 ao 26 de febreiro en 200 locais de hostalaría do concello. Os cafés en Ames acompañaranse con versos de Rosalía. Todos os locais de hostalaría entregarán, canda o café, unhas tarxetas con versos rosalianos escolmados polo poeta amesán Carlos Negro. Imprimíronse unhas 40.000 tarxetas para distribuír entre a veciñanza e entre quen se achegue a Ames a última semana de febreiro.\nEsta iniciativa, que se desenvolve en colaboración entre as concellarías de Normalización Lingüística e Promoción Económica, foi unha proposta do Equipo de normalización e dinamización lingüística do IES de Bertamiráns e pretende socializar unha iniciativa que eles desenvolven ao longo do curso no seu centro grazas ao impulso do propio Carlos Negro. Para levala adiante é imprescindible a implicación da hostalaría amesá. Con ela preténdese ademais de difundir a obra, o pensamento e a figura de Rosalía promover a hostalaría amesá.\nAdemais, entre o 20 e o 26 de febreiro a obra de Rosalía de Castro volverá a estar presente nas rúas do concello, tamén como un atractivo máis do comercio amesán de proximidade achegando así a veciñanza á súa poesía, ao seu pensamento, á a súa mensaxe de rebeldía. Da escolma de estrofas encargouse a experta na figura da escritora e membro da Fundación Rosalía, Dolores Vilavedra.\nIsabel González, explicou que “o Café con Verso, que nace da colaboración entre os departamentos de Normalización lingüística e Promoción Económica, ten como un dos seus obxectivos a dinamización dos establecementos hostaleiros e contribuír á creación da identidade cultural de Ames a través dunha das nosas poetisas máis universais que estivo tan vinculada ao noso concello durante a súa vida".\t Acto central do Día de Rosalía de Castro\nO auditorio da Casa da Cultura de Bertamiráns acollerá o xoves, 23 de febreiro, o acto central de homenaxe á escritora. A entrada ao acto literario-musical será libre e completamente gratuíta. Haberá lecturas, dramatizacións e vídeocreacións con poemas rosalianos e música a cargo da vocalista e compositora, Najla Shami, que no 2013 publicou Na lingua que eu falo. Isabel Vaquero destacou que “é un traballo onde a artista palestina-galega bota unha ollada á vida e obra de Rosalía de Castro. Pareceunos moi interesante este traballo e para nós é un pracer contar coa súa presenza neste acto”. Ademais, dous rapaces do Milladoiro Eric Fungueiriño e Noe Cutrín van a facer unha versión rapeada do poema rosaliano A xustiza pola man.\nIsabel Vaquero tamén agradeceu "a participación de todas as persoas, tanto alumnado dos centros escolares amesáns, como os integrantes da Asociación de xubilados do Milladoiro e aos asistentes aos cursos de lingua e cultura galega por acceder á colaborar coa lectura de textos e poemas escritos por Rosalía de Castro". "Este ano como novidade o veciños e veciñas amesáns, procedentes doutros países, van ler poemas da autora galega no seu idioma nativo".\nExcursión poética pola Ruta Rosaliana\nA programación concluirá cunha excursión en autobús, con saída o sábado 4 de marzo ás 10:00 do Milladoiro e ás 10:15 de Bertamiráns, e que fará parada por algunhas das localizacións da contorna nas que se atopan edificios ou lugares pertencentes á chamada Ruta Rosaliana.\nA primeira destas paradas atópase en territorio amesán. Trátase da casa onde Rosalía de Castro pasou os primeiros anos da súa vida, situada na Tarroeira, na parroquia de Ortoño. A visita continuará por Bastavales, parroquia de Brión, onde se atopa a igrexa cuxas campás protagonizan un dos versos mais soados da autora. O autobús porase entón en marcha cara ao concello de Padrón, onde os excursionistas se apearán para facer unha visita a Iria Flavia e á Casa-Museo de Rosalía de Castro, a coñecida como "Casa da Matanza". A concelleira explicou que a excursión empregaríase tamén para "aproveitar e conectar a obra de Rosalía cos distintos lugares que compoñen a visita, lendo tamén algúns dos seus textos e aprendendo máis sobre a súa obra e o seu pensamento".\nO prazo de inscrición para participar na excursión finaliza o día 2 de marzo. Pódese reservar praza chamando enviando un correo electrónico ao enderezo normalizacion@concellodeames.gal. Enviarase un correo electrónico de resposta coa confirmación da praza solicitada. O prezo da excursión é de 1,5 euros, a tarifa de entrada á Casa-Museo de Rosalía.\nLa Voz de Galicia: "Café e 40.000 versos en Ames"


Toda película comeza presentando, ou achegando o público o seu protagonista, neste caso como xa anticipei o e o ASESORAMENTO, por iso a continuación fago referencia a unha serie de definicións de distintos autores, que nos amosan cómo ven estes ao noso protagonista.\nA hora de abordar este tema é fundamental ter presente dúas cousas: A primeira delas é que non existe unha única concepción sobre o asesoramento, e a segunda é que existe un novo xeito de entender o mesmo que rompe coa concepción tradicional do que é o asesor, visto este como un técnico que emprega o seu coñecemento experto para prescribir solucións.\nO primeiro autor ao que faremos referencia é a Bolívar (2005): Este propón unha concepción do asesoramento entendendo este como apoio e compromiso cos centros e profesores traballando con eles e non sobre eles. Esta proposta plantexa unha relación horizontal entre o asesor e quenes traballan nos centros a apoiar.\nAlgo interesante que inclúe dita perspectiva é que conleva o suposto que na escola non só os alumnos aprenden senon que tamén os profesores e todos aqueles que colaboran coa mesma. A relación horizontal da que fala implica que haxa un traballo en equipo ademais de colaboración entre todos os axentes involucrados neses procesos de mellora.\nAquí é onde esperta o meu espírito crítico, posto que realmente a definición ou o modo de entender de Bolívar o asesoramento é real ou é unha perspectiva utópica?? Creo que o modo de entender o asesoramento debería ser o plantexado por dito autor pero a realidade que nos encontramos nos centros (polo menos dende a miña breve experiencia), a nosa figura é entendida pola meirande parte dos membros da comunidade educativa como algo remedial, en moitos caso omitese o caracter preventivo e de consulta que debería primar.\nComo o mesmo autor recoñece, esta concepción alonxase por completo coa idea do asesor que intervén a modo de experto levando a cabo labores de corte técnico-racional.\nPresentanos o asesoramento dende unha concepción como proceso e polo tanto composto de fases ou etapas. A súa dimensión dinámica fai que esté en constante cambio e evolución. O seu carácter sistemático implica procesos ordeados e involucra a tódolos compoñentes da escola. O seu carácter de sostibilidade no tempo apunta a facilitar a institucionalización das melloras.\nO obxecto de acción polo tanto é a escola e os axentes implicados, e o seu obxectivo é a mellora dos centros para o cal deben desenvolver a súa capacidade de revisarse, perfeccionarse e crecer empregando o coñecemento desenvolto no interior do mesmo.\nPozuelos (2002) tamén amosa unha idea de asesoramento que se opón a idea tradicional do mesmo. Como os autores anteriores, comparte a idea de que o apoio tense que levar a cabo dentro dun ambiente de colaboración como marco dunha corriente reflexiva, crítica e fenomenolóxica e non baixo un prisma técnico, contextual e clínico. O asesoramento polo tanto debe facilitar procesos que idealmente sexan elaborados polos profesores que van participar nos mesmos, xunto con involucrar a quenes desexen e precisen solucionar os problemas que enfrenten a práctica diaria e cotidiana.\nTodos os autores mencionados alonxanse da concecpción tradicional do asesoramento, e todos eles aluden o traballo en equipo e a colaboracón que debe ser un eixe fundamental en tódolos procesos de asesoramento, donde están implicados tódolos membros da comunidade educativa.\nPero o asesoramento pode tomar dúas formas diferentes:\nAPOIO INTERNO: É aquel que se desenvolve no seno dos centros educativos e que tomando como referencia a Parilla (1996) que nos dí que "afecta non só á estrutura formal da escola senon tamén e sobre todo a súa cultura e valores". A mesma autora no seu análise identifica dous eixos: O primeiro, a división entre os apoios centrados no alumno versus os apoios centrados na escola, e o segundo, a dimensión entre apoios centrados no eixo experto versus colaboración. Do cruce de ambos eixos, Parilla obtén e identifica catro modelos de apoio que denomina:\nApoio como consulta\nAPOIO EXTERNO: En palabras de Hernández (2001) sinala que o apoio externo xorde na segunda metade do século XX, vinculado á reforma curricular en Europa e Estados Unidos, aparecendo nos anos 70 e os 80 aparecen os sistemas de apoio externa á escola. Os profesionais de apoio externo cumplen un rol de mediación entre a teoría e a práctica, investigación e acción, propostas políticas de reforma e cambio educativo.\nSobre este tema tamén temos algunha referencia no texto de Lourdes Montero e Maria Dolores Sanz (2008) que falan de tres tipos, no canto de dous:\nASESORAMENTO INTERNO: O asesor sitúase dentro da institución e polo tanto depende dela. Este inclúe ó profesorado, titores e departamentos de orientación.\nASESORAMENTO EXTERNO: O asesor está fóra da institución e non depende dela, senón que este responde a unha demanda concreta da institución. Un exemplo de dito asesoramento son os Equipos de Orientación Específicos (EOE).\nASESORAMENTO INTERNO-EXTERNO: O asesor e unha persoa externa ao centro pero traballa periodicamente no mesmo, colaborando sen que exista dependencia administrativa.\nPero se buscamos resposta a nosa dúbida no presentado en clase atopámonos coas seguintes definicións:\n-“Operación de diagnóstico, identificación de falencias (carencias), en comparación cun modelo e indicación de proxectos de acción” (Fernández, 1997)\n- “Interacción en dous sentidos-un proceso de buscar, dar e recibir, axudar. Diríxese a axudar a unha persoa, un grupo, unha organización ou un sistema máis grande para mobilizar os recursos internos e externos con obxecto de posibilitar a súa capacidade de resolver problemas e realizar esforzos de cambio” (Lippit e Lippit, 1926)\n- “Orientar, facilitar, axudar, mediar, apoiar, colaborar, guiar… ASESORAR … son verbos intransitivos… As accións que describen non teñen un obxectivo directo. Neste caso trátase de actividades educativas prácticas, dirixidas a alguén, que a súa vez, debe promover actividades de ensinanza e aprendizaxe en outro”\n- “…Parece haber un consenso en que a actividade de asesoramento educativo, para ser tal, debe nacer dunha actitude de colaboración…” (Moneco e Pozo, 2005)\n- O asesoramento é un servizo indirecto que ten lugar entre profesionais de status similar (simetría- asimetría)\n- Soe ser iniciado polo asesorado, quen ten total liberdade para aceptar ou rexeitar os servizos en calquera momento. Involucra ó asesor/a e ó asesorado/a nunha relación confidencial e colaborativa que se configura polas seguintes metas para o asesor/a:\nOfertar un punto de vista informado.\nAxudar a mellorar destrezas de solución de problemas.\nAxudar a incrementar a liberdade de elección da acción do asesorado.\nApoiar ó asesorado nas eleccións feitas.\nE centrándome agora un pouco mais no contexto plenamente educativo atopámonos con que Asesoramento en educación correspóndese, en palabras de Rodríguez Romero, con:\n"Unha temática que non se pode considerar de forma illada senón en relación cunha institución (a escola) no marco dun proxecto formativo (o currículo) e co propósito fundamental de servir á mellora dos procesos de ensinanza e aprendizaxe"\nRodríguez Romero, 1996\nSe agora decidimos abordar cales son os roles do asesor atopámonos co seguinte:\n1.FACILITADOR DE PROCESOS DE DESENVOLVEMENTO PERSOAL: Este propicia situacións de aprendizaxe que contribúen a:\nFomento do autocoñecemento e a aceptación de sí mesmo.\nDesenvolvemento de actitudes que favorezan a súa autovaloración persoal e a dos demais.\nO aprendidaxe para unha comunicación inter-persoal armónica, asertiva e funcional, así como para o logro da convivencia e intercambio con outras persoas.\nO desenvolvemento de cambios positivos e realistas fronte á vida que lle permita ó usuario vivir con maior grao de realismo, apertura e menos ansiedade.\nA capacidade para autopotenciar os seus recursos persoais, institucionais e do contexto para a consecución da interacción eficiente no sistema, a clarificación das súas metas académicas, profesionais e vitais.\nElsa Fuenmayor (2007)\n2. FACILITADOR DE APRENDIZAXE ACADÉMICO-EDUCATIVO:\nMediante o estímulo e/ou reafirmación de aprendizaxes.\nA través do desenvolvemento de habilidades no estudante para o uso de estratexias, instrumentos e técnicas favorables a un estudo independente e productivona institución, ligado ó fomento de actitues e accións cara o recoñecemento, análise e superación de factores sociopersoais, fisicoambientais ou socioeconómicos, que limitan a súa eficacia.\nO proporcionar información e/ou asesoramento na planificación dos seus estudos, selección de carga académica, estrutura e coherencia curricular, distribución adecuada do seu tempo, acorde coas súas circunstacias persoais, laborais e sociais.\nNapoleón Sánchez (1997)\n3. ASESOR NA ORIENTACIÓN E REORIENTACIÓN VOCACIONAL - PROFESIONAL\nProveer ó estudante de información respecto ás oportunidades de estudo, ao demandar respostas para realizar o seu ingreso ao Sistema, co uso de material impreso e a consulta, ós asesores académicos, co fin de estimular decisións dacrodo coas súas características, posibilidades e oportunidades de estudo.\nMediante o análise e reforzamento respecto ó interese e a motivación de cara a carreira escollida.\nOrientacións para adquirir información acerca da carreira elixida, problemática ocupacional, perspectivas doutras ocupacións, contacto coa realidade laboral...\nAnálise dos factores que inciden no cambio de carreira, características do estudante, as súas potencialidades ou limitacións que poidan favorecer ou entorpecer o seu cambio, as súas experiecias académicas...todo aquelo que axuda a súa toma de decisións.\nRamiro Cardenas (1997)\n4. FACILITADOR DE APRENDIZAXES PARA O DESEMPEÑO EFECTIVO NA INSTITUCIÓN:\nCando proporcíonase información isntitucional ao estudante e apoio socio-persoal que permita capacitalo para interactuar con efectividade e autonomía, no sistema, á vez que saiba empregar axeitadamente e racionalmente os recursos existentes, durantes as diversas fases da súa vida universitaria.\n5. PROMOTOR DE INTERCAMBIOS E CONVIVENCIA EDUCATIVA, PERSOAL E ORGANIZACIONAL:\nA través de experiencias que favorezan a formación de círculos de estudo como instrumentos de interacción estudantil, apoio motivacional ao estudo e estimulo académico.\nMediante a promoción e o apoio a organizacións estudantis que contribúan á participación de estudantes na vida universitaria, desenvolvemento do sentido de pertenencia, a activación da convivencia, a recreacíón e o traballo en conxunto cos estudantes.\nA través da cooperación na promoción de cambios persoais e organizacionais que propicien o coñecemento de experiencias académicas-educativo, a actualización de recursos humáns na intitución e a labor en equipo.\nNa promoción e organización do voluntariado estudiantil que aparte de fomentar a cooperación e integración do estudiantado ó sistema, constituense nun importante recurso en apoio á funcionalidade do Centro Local.\nElsa Fuenmayor (1997)\n6. ROL DE INVESTIGADOR\nO que facer profesional (apoiado na súa fundamentación teórica en consonancia coas características dos estudantes, constituense en insumos para a realización de investigacións acerca de:\nEvaluación acerca de la gestión programada durante el periodo académico.\nAvaliación acerca da xestión programada durante o periodo académico.\nExploración de opinións dos estudantes respeto ás actividades realizadas en función de obxectivos establecidos.\nIndagacións acerda do funcionamento do Centro e as súas necesidades.\nInvestigacións sistemáticas con relación á aplicación de programas específicos.\nInvestigación documental permanente para manter a actualización do profesional.\nParticipación como titores, asesores e xurados de Traballos de Grados, de Pre-grado e Post-Grado.\nComo conclusións podo dicir que o asesor é aquela persoa profesional que se encarga de axudar, asesorar a todas as persoas que estan implicadas no proceso educativo coa finalidade de mellorar a propia prácticas como a relación entre eles. O asesor debe estar presente non só naqueles momentos puntuais, ou como solucionador das demandas senon que debe ser "un máis" do equipo.


Unha ducia de músicas galegas que poderían ir a Eurovisión - Praza Pública\nUnha ducia de músicas galegas que poderían ir a Eurovisión\nVaia por diante quen subscribe non é experto en música nin en televisión. Tamén -e non é impostura- cómpre antepoñer que non acollín con entusiasmo ningún o regreso de Operación Triunfo, un formato que consideraba ben aparcado na memoria adolescente. Pero cabe confesar tamén que a situación mudou ao descubrir que no programa de TVE se producira un aquel de hackeo galego con varios concursantes do país que tivo un dos seus puntos culminantes na interpretación espontánea das Tempestades de Sal de Sés por parte dunha delas. E dado que o programa serve de pasarela a Eurovisión, velaquí doce posibles temas galegos -obviamente, poderían ser moitos máis- para un certame tan aborrecido como amado.\nHoxe Miriam regálanos un tema da gran @mariaxosesilvar para rematar ben o día\nHoy Miriam nos regala un tema de la gran @mariaxosesilvar para acabar bien el día pic.twitter.com/3wyodzLcNL\n— Miriam fansclub (@Miriamfansclub) 14 xaneiro 2018\nA orixe de todo\nEsta escolma nunca existiría se non fose por este momento. Quen interpreta Tempestades de Sal, de Sés, é Miriam Rodríguez, cantante e tamén actriz orixinaria de Pontedeume. As imaxes foron difundidas polo seu club de fans e proceden da retransmisión ao vivo do programa na súa canle de YouTube.\nCaxade - Isto é o amor\nNesa hipotética participación galega en Eurovisión cadraría á perfección unha verbena a medio camiño entre a música moderna de comezos do século XX, o indie e o folk. E quen mellor para poñer o cóctel en escena que a banda de Alonso Caxade.\nSen saírmos da verbena, Malandrómeda podería alterar os ánimos dos eurofans coa súa cumbia de sesión vermú.\nCalquera das De Vacas\nNeste caso teríamos unha vantaxe. As De Vacas manifestan abertamente en cada concerto a súa vontade inequívoca de participaren en Eurovisión.\nA serea de Xoel López\nSe quixésemos optar por unha representación galega en Eurovisión que combinase boa música con posibilidades de artellar unha montaxe eurovisiva das que revolucionan á audiencia, A serea e o mariñeiro de Xoel López sería unha excelente opción. Non ven vostedes as posibilidades de tornar o escenario nun mar co seu mariñeiro, a súa serea, os seus barcos, peixes, illas...\nHomenaxe a Los Tamara\nA principal dificultade desta opción sería atopar unha voz á altura da do gran Pucho Boedo. Unha vez solucionado, a representación galega podería presentar unha actuación ao xeito da Eurovisión clásica, dos anos 60 e 70 -mágoa que seica agora xa non se pode levar orquestra- con este temazo rosaliano.\nOda ao futbolín\nMudamos radicalmente de xénero para incorporarmos o bravú ao catálogo eurovisivo galego. Dende hai uns anos Eurovisión é máis espectáculo ca nunca -aínda que caben excepcións triunfantes, como a do noso veciño Salvador Sobral- e Os Diplomáticos de Monte Alto serían uns marabillosos protagonistas dun futbolín xigante a cantar ante todo o continente.\nEstaríamos, neste caso, ante a reparación dunha inxustiza histórica. Aínda que a de Joan Manuel Serrat é a máis coñecida, tamén existiu outro veto en Eurovisión a un idioma diferente do español por parte das autoridades competentes. A mítica Xirarei chegou a estar preseleccionada para o certame, pero a negativa que a transformasen en Giraré deixouna fóra da carreira.\nPídechas o corpo, neniño\nComo no caso de Pucho Boedo, o principal problema de elixir esta canción sería atopar unha voz que fose quen de se poñer no lugar da grande Ana Kiro. Todo o demais precisa pouca explicación.\nOs da ría, alegría\nDende hai anos Eurovisión é tamén terreo propicio para a experimentación. Por que non nos presentar ante Europa abordando musicalmente a figura do "xornalista da provincia de Lugo" que "fai [facía] os anuncios do Banco Pastor"? Esta combinación d'Os da ría co Coro da ra deixaríaos abraiados.\nCumbia oriental dende Galicia para Europa\nBotar man dos clásicos tamén é unha estratexia recorrente en Eurovisión -un dos últimos casos, a recuperación de Bonny Tyler polo Reino Unido en 2013-. Por que non recuperar nós un dos clásicos d'Os Resentidos a ritmo de cumbia e, coa escusa nominal do afastado oriente, levalos a rúas escuras do Vigo dos 80?\nEuropa ten que ter claro que en Galicia tamén se fai bo rock and roll. Aínda que con este tema en concreto é posible que tivésemos algún problemiña de sensibilidade política...\nUnha ducia de exemplos dun rural produtivo sen macrogranxas\nUnha ducia de informacións máis lidas en Praza durante 2021\nUnha ducia de contos para ler coa cativada nas vacacións


DOMINIC GAGNON: O FINAL DUN SISTEMA | A Cuarta Parede : A Cuarta Parede\nDominic Gagnon paséase coas súas gafas escuras polo café do Play Doc, o Festival Internacional de Documentais de Tui. Viu presentar os seus filmes como parte dunha retrospectiva que inclúe tamén unha carte blanche. O canadense semella un rockeiro, malia que isto é xa unha percepción persoal.\nO seu labor é case arqueolóxico. A súa busca consiste na acumulación de material atopado en internet, posteado por ‘neo-cineastas civís’, se adaptamos eiquí a Pasolini, para este neoloxismo que poño enriba da mesa. Gagnon observa e recolecta pequenas pezas que mostran aos humanos do capitalismo tardío filmándose a si mesmos ou aos seus semellantes. Unha tipoloxía que o propio cineasta denomina coma ‘cine hiperdirecto’. Acumula este material en discos duros e parte cara o norte de Canadá, onde se refuxia durante meses nunha caravana no medio da neve, namentres dá forma ao seu filme. Unha vez rematada, a película volve a internet. E aí os seus problemas comezan: ten recibido queixas polo uso da imaxe persoal. Foi tachado de racista e incluso recibiu ameazas.\nOs seus relatos cinematográficos son estarrecedores. Of the North (2015), o seu filme máis polémico, é unha boa mostra. Se ben o título fai referencia ao documental pioneiro de Robert J. Flaherty sobre unha familia de inuits –Nanook of the North (1922)– a película de Gagnon aparece como unha sorte de reporte sobre a actual situación deste pobo que habita nas terras do norte de Canadá. Hai algo que funciona neste título e é que fai pensar sobre todo o que sucedeu desde que fora rodada a película de Flaherty ata as imaxes que nos chegan hoxe, agora xa producidas por eles mesmos. Como é posible que chegáramos ata este punto?\nPorque as novas non son boas: violencia, armas, deforestación… pero, sobre todo, alcoholismo e problemas de adaptación ao sistema capitalista que o humano branco lles impuxo. Non hai saída nin escapatoria: todos caeron nas súas redes, e cada un o leva coma pode. Lembro unha frase dun campesiño nunha película de Herzog aparecida en Netflix non hai moito tempo: “a culpa é dos rusos, que nos trouxeron o vodka” – Happy People: A Year in the Taiga (Werner Herzog & Dmitry Vasyukov, 2010).\nHoax_Canular (2013) ten unha estrutura quizais máis clara, fixada pola conta atrás para o advento do doomsday, ou día do xuízo final. Se ‘hoax’ é farsa, ‘canular’ refírese á mensaxe enviada de boa fe por un achegado, normalmente por internet, avisando dun grave castigo se, por exemplo, non a reenvías en menos de media hora ás 90 persoas que máis queres neste mundo. Unha película máis discursiva, utiliza o relato de rapaces youtubers que anuncian a destrución total. Kits de supervivencia e recomendacións para sobrevivir ao apocalipse zombie. Moitos o cren e o temen, outros mófanse e algúns veno ata con alivio; un bo final para unha vida solitaria e aburrida. Apoiándose tamén no material rodado por cineastas amateurs e no relato das súas reflexións á cámara, a película conta mesmo con imaxes de aí afora, que veñen a demostrar que o final do mundo se achega realmente. É curioso coma a nosa percepción da realidade vén precedida polo discurso que nós temos dela a priori.\nA liña que separa o documento artístico do freak show é moi fina, pero Dominic consegue surfear esa separación mantendo a súa distancia coas personaxes. Sen tomar partido por elas nin tampouco contra elas. Sen caer nas banalidades nin na utilización da imaxe destas persoas para facer escarnio. Os profetas / youtubers protagonistas de RIP in Pieces, America (2009) prepáranse, pola súa banda, para o inevitable ataque final do Estado norteamericano contra o seu pobo, un medo que, non esquezamos, forma parte do espírito fundacional desa nación. Merquen arroz e armas, posto que o goberno dará o seu golpe final, e dende YouTube hai tempo que llo estamos a anunciar, you bastards.\nMentres miro as súas películas e, particularmente, durante o visionado da primeira montaxe do seu próximo filme, Going South, que presentou en exclusiva durante a súa masterclass en Tui, asáltame unha sensación apocalíptica: a de estar a presenciar como a especie humana fabrica xa as imaxes do final da súa historia. Sen embargo, hai unha luz ao fondo. Vexo unha certa coherencia en cada unha das fitas: sempre hai un neno ou unha persoa inocente que celebra a súa ledicia por estar viva. Iso faime pensar que, en realidade, non se trata das imaxes do final do mundo. Son as imaxes do final dun sistema económico e social que tenta matarnos mentres perde, definitivamente, o pouco que lle queda de lexitimidade.


vellos e novos amigos - (S8)\nVELLOS E NOVOS AMIGOSBotando a vista atrás, moitas son as amizades que fixemos a través destas nove edicións pasadas do (S8). Cada edición é unha constelación desta galaxia que fomos construíndo, habitada por unha serie de cineastas aos que admiramos e apreciamos. E que, ademais de vivir nela a través dos seus traballos, fano a través das lembranzas dos días que compartimos en A Coruña. A través deste programa queremos seguir en contacto con estes cineastas, nunha sorte de correspondencia na que as súas novas películas funcionarían como misivas que dan conta de como están estas vellas e queridas amizades. Recibimos así os traballos en progreso de Naomi Uman, que nos acompañou na edición de 2012, como tamén o fixo Janie Geiser, que viñera xunto a Lewis Klahr para o programa dedicado ao collage na animación, “Un novo monstro”, e que tamén formou parte daquela edición de “Obxectos e aparicións” de 2017. Malena Szlam mándanos o seu impoñente Altiplano, despois de visitarnos en 2014 da man do programa traído por Media City. Jodie Mack (quen incansable cantou baixo a choiva en A Coruña en 2014) volve unha vez máis ás nosas pantallas coa súa desbordante imaxinación, da que tamén recibimos novas en 2016 e 2018. Uns cantos daqueles “novos impresionistas” de 2016 acompáñannos: Stephen Broomer (que repetiu en 2017 co seu Potamkin) e Jacques Perconte, xunto a Dan Browne e Robert Todd, que nos visitaron esa edición a través das súas películas. A mesma na que lle dedicamos un foco ao incombustible Saul Levine, que nos envía esta vez unha nova entrega dos seus Light Licks. Atopamos así un espazo no que poder seguir vendo películas duns cineastas aos que non esquecemos tras a súa partida, e que xa forman parte do que somos.\nPor outra banda, a galaxia (S8) segue a expandirse, non só a través das novas retrospectivas e focos, senón a través destas outras novas amizades, brillantes asteroides que queremos acoller no noso sistema. É así como chega Jeannette Muñoz e se instala para quedarse, co seu traballo en progreso continuo, Puchuncaví, e dunha cine conferencia na que poñernos ao día dos seus traballos pasados. Stefano Canapa entra cos seus experimentos visuais e sonoros, que se estenden ademais aos Desbordamentos coa súa performance Wavelength. E finalmente, Valentina Alvarado e Bruno Delgado Ramo, empuñando cámaras de super 8, ábrense paso cara un futuro no que agardamos poder seguir os seus pasos.Programa 1 – A luz na cámaraLIGHT LICKS: PARDES: COUNTING FLOWERS ON THE WALL\nLight Licks é unha serie de películas iniciada en 1999, nas que Levine a miúdo inunda a cámara de luz, unha luz que se desborda máis alá da fiestra cara os fotogramas aínda sen expor. Filmando fotograma a fotograma, Levine fai así estas “películas extáticas e pestanexantes” inspiradas polo jazz e a mística visionaria, o cine como medio para a improvisación. Esta nova entrega evoca de novo o mítico xardín do paraíso persa, Pardes, nunha película repleta de flores, cores e luz agarimosas.CHANCES DE LUZ\nMoito escoitamos do colapso eléctrico en Venezuela recentemente. Valentina Alvarado, facendo da escaseza unha oportunidade, comezou a capturar coa súa cámara eses “chances de luz” durante os apagamentos no seu natal Maracaibo, nunha delicada peza entre a luz e a escuridade, sorte de rebelión lumínica en pequeno formato.FLUORESCENT GIRL\nReanimar un pasado imaxinado, facer xurdir pantasmas fronte aos nosos ollos. Iso fai Geiser nas súas pezas conmovedoras. Nesta ocasión, a imaxe dunha nena atopada nun libro de fotografía (Tailor’s Apprentice, de Paul Strand) emerxendo das luces e as sombras entre reflexos é o punto de partida.MATTERS OF LIFE AND DEATH\nRobert Todd deixou este mundo fai pouco (case como preludio dunha longa listaxe de cineastas tristemente falecidos recentemente), deixando tras de si un incrible legado do que forma parte esta peza sobre cuestións da vida e da morte. Co seu característico emprego da luz, dos tempos e da cámara, que fai xurdir o mundo ante os nosos ollos, vai así debullando Todd unha a unha as capas da vida.UNA PELÍCULA EN COLOR\nPartindo do libro de Xavier de Maistre, Viaje alrededor de mi habitación, Bruno Delgado proponse facer unha película sen saír da súa habitación, na que moitas veces é filmador e filmado, e na que a habitación é habitación e tamén cámara. Os libros, a roupa, unha froita, a luz, o ceo a través de obxectos varios, a cámara, a habitación. Todo nunha reflexión continua sobre o encadre, o soporte (as posibilidades da cámara de cine) e o universo mesmo contido nuns poucos metros cadrados de chan, e nos escasos milímetros da película de super 8.Programa 2 – Liñas e traxectosLEÓN EN LEÓN\nUn traballo que aínda está por rematar sobre un can e unha cidade, homónimos que se atopan.BUM BUM BUM\nUnha película que se ri da fin do mundo.PUCHUNCAVÍ\nPuchuncavi é unha colección de escenas e fragmentos cinematográficos realizados nun “lugar elixido” que van formando lentamente a través dos anos o retrato dun sitio. Un pobo costeiro chileno, que foi antigamente unha estación da ruta do Inca e que hoxe é un portal de carga pesqueira.FOUNTAINS OF PARIS\nNun xogo de superposicións e cores, case como vidreiras ou lámpadas de Tiffany fílmicas, a auga e as fontes de París entran en xogo neste filme, que comeza a se imaxinar a partir das fotografías das rúas de Jacques Madvo en París en 1961. Un relanzo de paz e cor despois da dor e a axitación de Potamkin.HOARDERS WITHOUT BORDERS 1.0\nA colección de minerais de Mary Johnson, repleta de belas rarezas, entra nun novo estado físico e cinético grazas ás mans (neste caso pantasmais) de Jodie Mack. As ciencias naturais pasadas polo halo sobrenatural da animación e o inigualable entendemento do cine de Mack.ALTIPLANO\nFilmada na Cordilleira dos Andes, en territorios dos pobos atacameño, aymara e calchaquí-diaguita en Chile e Arxentina, Altiplano ten lugar dentro dun universo xeolóxico de salitreiras ancestrais, desertos volcánicos e lagos coloridos. Acoplado cunha paisaxe sonora producida a partir de infrasóns de volcáns, géyseres, baleas azuis e máis, o filme revela unha terra antiga que é testemuña do que é, foi e será.LINES OF FORCE\nCo seu emprego único da luz, as superposicións e a cor, Dan Browne pon a descuberto as liñas de forza ocultas na cidade, fíos electrizados invisibles que parecen animar o frenesí da cidade coa súa carga estática.OR / OR, HAWICK, MAY 18\nSobre o río Teviot en Escocia, Perconte viu unha cor no horizonte similar á das pinturas de Gustav Klimt. O cineasta traslada esa fascinación aos patróns fluídos dunha escena descomposta dixitalmente ata un fin radical, cando as reixas de cores varias se funden de novo na cor dourada de Klimt.THE SOUND DRIFTS


A Xunta Electoral expedienta a Sánchez por un uso electoralista da Moncloa | Noticias de Galicia | CRTVG\nPublicado o 31/10/2019 10:23\n• Hoxe, último día para pedir o voto por correo\nÁs doce desta noite comeza a campaña electoral, e faino marcada polo expediente que a Xunta Electoral Central lle abre por primeira vez a un presidente en funcións. Sánchez foi apercibido por unha entrevista realizada na Moncloa que foi denunciada polo Partido Popular. A Xunta Electoral ve un posible incumprimento do artigo 50.2 da Lei Orgánica do Réxime Electoral.\nEsta entrevista realizada no Pazo da Moncloa un día despois da exhumación de Franco suponlle ao presidente do Goberno en funcións a apertura dun expediente. A Xunta Electoral estima parcialmente a reclamación do Partido Popular ao considerar que contén declaracións con connotacións electoralistas e que se realizou nunha escenografía con símbolos e elementos públicos -medios institucionais- que non están ao alcance do resto dos candidatos. Por esa razón obrigaron a retirar a transcrición da web de Moncloa.\nO expediente aberto pode supoñer unha sanción a Pedro Sánchez de entre 300 a 3.000 euros, pero desde o Goberno réstanlle importancia, ao considerar que só se cuestiona a escenografía coa que, din, serán máis coidadosos de aquí en diante. Todos os partidos da opocisión lamentaron o que consideran un uso electoralista das institucións publicas.\nNa mesma resolución, a Xunta Electoral considera tamén que a ministra portavoz puido vulnenar a Lei orgánica do réxime electoral por unhas manifestación sobre o paro na conferencia de prensa do Consello de Ministros, pero destima a demanda do PP pola declaración posterior á exhumación de Franco, que considera puramente institucional.\nE só unhas horas antes da apertura de campaña, a Xunta Electoral recibe outra denuncia, do líder de Más País, por esta campaña nas redes en que se chama á abstención dos partidos da esquerda, segundo Más País, suplantando a identidade do seu candidato para desmobilizar o electorado de esquerda.\n"Unha campaña sucia en carteis na rúa e en decenas de páxinas falsas en Facebook", segundo declarou o propio Íñigo Errejón. Más País, pero tamén Unidas Podemos e o PSOE, sinalan o Partido Popular.\n"Coñecemos polas investigacións de diversos medios que esa publicidade está pagada por unha persoa estreitamente vinculada con Génova e co PP. De feito, de Cambridge Analítica, se isto se confirmase, estariamos pasando a Génova Analítica", dixo Errejón.\n"Resulta que o PP anda facendo o de Trump, unha campaña de desinformación, de noticias falsas, dicindo que son votantes de esquerda que o que queren é que se desmobilice a esquerda porque andan disgustados polo partido socialista", declarou o líder dos socialistas, Pedro Sánchez.\nDesde o PP negan ter nada que ver co asunto e din que a súa campaña en redes aínda non comezou.\nNomes dos nacidos en 2018: Mateo desbanca a Martín e Sofía segue liderando


Monterrei, Verin e Viana, Á Carta - Genuine Galicia\nA Comarca de Monterrey atópase nos límites con Zamora e Portugal. É unha comarca vitivinícola, paso da Vía da Prata, Camiño de Santiago. Sorprenderánte o patrimonio local, igrexas, pobos, torres e o castelo de Monterrei, a mellor fortaleza de Galicia sen dúbida!\nZONA: Verín - Viana - Monterrei\nPUNTO DE ENCONTRO: A Convir\nA Comarca de Monterrey atópase nos límites con Zamora e Portugal. É unha comarca vitivinícola, paso da Vía da Prata, Camiño de Santiago.\nA comarca aséntase nun profundo val e está unida a Portugal polo río Támega. O val está rodeado de montañas que foron testemuña da dureza da construción da vía férrea e do contrabando con Portugal. A súa capital, Verin, conforma unha Eurocidade xunto coa súa veciña Chaves en Portugal.\nNa zona destacan os entroidos tradicionais únicos, como o de Viana, Vilariño de Conso, o de Verin ou o de Laza. Chamados « entroidos» as celebracións son absolutamente sorprendentes, tanto polos ritos como pola propia vestimenta dos personaxes do entroido. Os entroidos desta zona coloridos e conservan o carácter etnográfico ancestral.\nA área ten unha gran riqueza en augas termais e mananciais medicinais, o conxunto presume de ser uns dos puntos de Galicia con maior caudal de augas mineromedicinales da comunidade, pero esta é tamén una das 5 DO vitivinícolas de Galicia, polo que poderás saborear excelentes viños, acompañados da gastronomía local, carnes autóctonas, castaña, pementos de Oímbra ou mel. Sorprenderánte o patrimonio local, igrexas, pobos, torres e o castelo de Monterrei, a mellor fortaleza de Galicia sen dúbida!\nEste roteiro levaranos a unha terra sorprendente e con moito que ofrecer…Descúbrea connosco!


O Goberno prepara un plan de aparcadoiros que inclúe os de Areal, Villa Laura e Jenaro de la Fuente e outros novos\nluns, 20 set 2004\nO Plan, que será presentado nas próximas semanas, terá unha vixencia de dez anos,e terá en conta as necesidades da cidade a corto, medio e longo prazo, permitindo a creación de 2.000 novas prazas de aparcamento nos próximos 5 ou 6 anos.\nCultura inicia a revitalización do Arquivo Fotográfico Pacheco co nomeamento dun director\nCo obxecto de darlle un pulo definitivo a este arquivo, a concellería que dirixe Ignacio López-Chaves, creará unha comisión que establecerá e delimitará as funcións do Arquivo Pacheco, así como as fases e a cuantía económica da súa posta en funcionamiento.\nCONTINUANDO ASÍ COA SÚA POLÍTICA DE TRANSPORTE COLECTIVO\nO Concello porá en marcha o carril bus no tramo ascendente de Gran Vía\nSegundo o concelleiro de Mobilidade e Seguridade, Antonio Coello, a mellora da rede de circulación fará que Vigo se sitúe entre as primeiras cidades en tráfico urbano. A humanización das principais rúas da cidade ou a creación dun plan de aparcadoiros, son as principais medidas "que redundarán no beneficio da cidadanía".\nA Xunta de Goberno Local aproba o Plan Especial de Protección do Monte de A Guía\nO Plan tratará a conservación arquitectónica e forestal dun dos principais parques urbanos da cidade, ademáis de estudiar a necesidade de saneamento do litoral e recuperación da zona costeira, mediante o trazado de paseos e configuración de áreas verdes e de ocio nos terreos que se atopen dentro das súas competencias de planeamento.\nA Xunta de Goberno aproba o convenio con Aqualia para a execución de obras de abastecemento e saneamento por un importe superior aos 5 millóns de euros\nInclúe, entre outros, o 20 por cento de cofinanciación con Fondos Europeos de Cohesión do proxecto de ampliación da infraestructura de saneamento de Zamáns e a automatización do colector de marxe de ría.\nA Corporación Municipal reunirase o luns día 20 de setembro, ás 8.00 horas en 1ª convocatoria e ás 9.00 horas en 2ª convocatoria, para realizar sesión ordinaria na súa Sala.\nConcentración silenciosa ante as novas víctimas pola violencia de xénero\nmartes, 14 set 2004\nA Corporación Municipal da o visto bo ao proxecto de axardinamento do bulevar da Gran Vía\nluns, 13 set 2004\nDurante un periodo de aproximadamente dous meses, actuarase na superficie de macizos, vivaces, céspede, arborado e rego no tramo Tarragona e praza de América, dado o seu baixo potencial ornamental nun dos principais viais da cidade con grande presencia de usuarios.


Avanzan as obras de ampliación e mellora da calzada entre Vista Alegre á Estrada AC-523 — EL NOTICIERO DE ARTEIXO\nSábado, 3 de febrero de 2018 | Leída 24 veces\nAvanzan as obras de ampliación e mellora da calzada entre Vista Alegre á Estrada AC-523\nNa parroquia de Soandres. As actuacións están valoradas en máis de 92.000 euros e son financiadas pola Consellería de Medio Rural. O tramo afectado alcanza unha distancia de 1.080 metros e pasará a ter unha anchura mínima de seis metros e máxima de oito...\nNo Concello da Laracha continúa desenvolvéndose o proxecto de ampliación e mellora da estrada municipal que comunica o lugar de Vista Alegre, na parroquia de Soandres, coa AC-523.\nAs obras son financiadas integramente pola Consellería de Medio Rural da Xunta de Galicia e están valoradas en máis de 92.000 euros. Afectan a un tramo de 1.080 metros de lonxitude que actualmente presentan unha anchura media de catro metros. O proxecto consiste na ampliación da plataforma da calzada para alcanzar unha anchura mínima de seis e máxima de oito metros ao longo de toda esa distancia, polo que en certos tramos a amplitude será o dobre que a actual. A continuación será renovado o pavimento e completaranse os traballos coa correspondente sinalización.\nOs traballos previstos, que está a executar o grupo Tragsa, avanzan a bo ritmo de actuación e céntranse nestes momentos na fase de desmonte do terreo para permitir o sobreancho da calzada.\nAínda que o proxecto afecta a unha zona rural e beneficiará prioritariamente aos veciños residentes nos núcleos de poboación próximos, esta obra tamén forma parte do plan de mellora das estradas locais que comunican a vila de Paiosaco coa AC-523, a vía comarcal que ofrece un acceso alternativo cara a terceira rolda da Coruña e o aeroporto de Alvedro.